
RAPORT

asupra propunerii legislative privind autorizarea Autorităţii pentru Valorificarea Activelor Statului pentru finanţarea cheltuielilor cu asigurarea pazei societăţilor comerciale cu capital majoritar de stat 
aflate în proces de lichidare voluntară
 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere, în fond, cu propunerea legislativă privind autorizarea Autorităţii pentru Valorificarea Activelor Statului pentru finanţarea cheltuielilor cu  asigurarea pazei societăţilor comerciale cu capital majoritar de stat aflate în proces de lichidare voluntară, trimisă cu adresa nr. Pl-x 813 din 28 noiembrie 2007, înregistrată sub nr. 21/328 din 29 noiembrie 2007.
Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 14 noiembrie 2007.
Guvernul, prin punctul de vedere transmis cu adresa nr. 1613 din 28 iunie 2007, nu susţine adoptarea acestei iniţiative legislative.
Consiliul Legislativ a avizat favorabil propunerea legislativă, conform avizului nr.750 din 11 iunie  2007.

Comisia juridică, de disciplină şi imunităţi, conform avizului nr.31/1282 din 5 februarie 2008, a avizat negativ iniţiativa legislativă.

Propunerea legislativă supusă dezbaterii are ca obiect de reglementare autorizarea Autorităţii pentru Valorificarea Activelor Statului (AVAS) de a finanţa cheltuielile privind asigurarea pazei societăţilor comerciale cu capital majoritar de stat – aflate în portofoliul acesteia – care sunt în proces de lichidare voluntară. Potrivit art. 3, sumele totale avansate de Autoritatea pentru Valorificarea Activelor Statului în vederea susţinerii cheltuielilor pentru asigurarea pazei vor fi recuperate în urma finalizării procesului de lichidare voluntară. 
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 19 februarie 2008.

 La dezbaterea acestui proiect de lege au fost prezenţi, în calitate de invitaţi, reprezentanţii Autorităţii pentru Valorificarea Activelor Statului: domnul Constantin Botez - vicepreşedinte şi domnul Cătălin Sandu - director general.

La dezbaterea acestei propuneri legislative, din totalul de 22 de membri ai Comisiei pentru politică economică, reformă şi privatizare au fost prezenţi toţi deputaţii.

În urma examinării iniţiativei legislative şi a opiniilor exprimate, membrii Comisiei au hotărât, cu majoritate de voturi (2 voturi împotrivă şi o abţinere), să supună plenului Camerei Deputaţilor, spre dezbatere şi adoptare, propunerea legislativă privind autorizarea Autorităţii pentru Valorificarea Activelor Statului pentru finanţarea cheltuielilor cu  asigurarea pazei societăţilor comerciale cu capital majoritar de stat aflate în proces de lichidare voluntară, cu amendamentele admise, care sunt redate în Anexa la prezentul raport.
În raport cu obiectul şi conţinutul său, propunerea legislativă face parte din categoria legilor ordinare.

ANEXĂ

AMENDAMENTE ADMISE:

	Nr. Crt.
	TEXT INIŢIATIVĂ LEGISLATIVĂ
	TEXT PROPUS DE COMISIE

(AUTORUL AMENDAMENTULUI)
	MOTIVAREA AMENDAMENTELOR PROPUSE

	1. 
	          LEGE privind autorizarea Autorităţii pentru Valorificarea Activelor Statului pentru finanţarea cheltuielilor cu asigurarea pazei societăţilor comerciale cu capital majoritar de stat aflate în proces de lichidare voluntară
	       Nemodificat.
	

	2. 
	Art.1. – Se autorizează Autoritatea pentru Valorificarea Activelor Statului să finanţeze cheltuielile privind asigurarea pazei societăţilor comerciale cu capital majoritar de stat – aflate în portofoliul acesteia – care sunt în proces de lichidare voluntară.
	Art.1. – Se autorizează Autoritatea pentru Valorificarea Activelor Statului să finanţeze cheltuielile privind asigurarea pazei societăţilor comerciale cu capital majoritar de stat – aflate în portofoliul acesteia – care sunt în proces de lichidare voluntară,  contractatarea pazei făcându-se cu Jandarmeria Română.
     Autor: deputat William Gabriel Brânză
	Completarea este necesară pentru acurateţea textului şi pentru corelarea cu prevederile legislaţiei în domeniu. 

	3. 
	Art.2. – Finanţarea va fi asigurată din capitolul ,,Costurile implicate de dizolvarea voluntară şi lichidarea societăţilor comerciale’’ conform Legii 137/2002, art.51, lit.d şi în baza unei convenţii încheiate între AVAS şi societatea comercială aflată în curs de lichidare voluntară.

	Art.2. – Finanţarea se asigură potrivit prevederilor art.51 lit.d) din Legea   nr. 137/2002, privind unele măsuri pentru accelerarea privatizării, cu modificările şi completările ulterioare, şi în baza unei convenţii încheiate între AVAS şi societatea comercială aflată în curs de lichidare voluntară.

      Autor: Comisia economică
	Pentru respectarea normelor de tehnică legislativă.

	4. 
	Art.3. – Sumele totale avansate de Autoritatea pentru Valorificarea Activelor Statului în vederea susţinerii cheltuielilor pentru asigurarea pazei vor fi recuperate în urma finalizării procesului de lichidare voluntară.
	        Nemodificat.

BIROUL  PERMANENT  AL

CAMEREI  DEPUTAŢILOR

Vă înaintăm, alăturat, RAPORTUL asupra propunerii legislative propunerii legislative privind autorizarea Autorităţii pentru Valorificarea Activelor Statului pentru finanţarea cheltuielilor cu  asigurarea pazei societăţilor comerciale cu capital majoritar de stat aflate în proces de lichidare voluntară, trimisă, spre dezbatere în fond, cu adresa nr. Pl-x 813 din 28 noiembrie 2007, înregistrată sub       nr. 21/328 din 29 noiembrie 2007, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

